CELEX: 32018D1203(01)
Language: el
Date: 2018-11-21 00:00:00
Title: Εκτελεστική απόφαση της Επιτροπής, της 21ης Νοεμβρίου 2018, για τη δημοσίευση στην Επίσημη Εφημερίδα της Ευρωπαϊκής Ένωσης της αίτησης για καταχώριση γεωγραφικής ένδειξης στον τομέα των αλκοολούχων ποτών, η οποία προβλέπεται στο άρθρο 17 του κανονισμού (ΕΚ) αριθ. 110/2008 του Ευρωπαϊκού Κοινοβουλίου και του Συμβουλίου — «Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol»

3.12.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  C 435/5
               
            
         ΕΚΤΕΛΕΣΤΙΚΗ ΑΠΟΦΑΣΗ ΤΗΣ ΕΠΙΤΡΟΠΗΣ
         της 21ης Νοεμβρίου 2018
         για τη δημοσίευση στην Επίσημη Εφημερίδα της Ευρωπαϊκής Ένωσης της αίτησης για καταχώριση γεωγραφικής ένδειξης στον τομέα των αλκοολούχων ποτών, η οποία προβλέπεται στο άρθρο 17 του κανονισμού (ΕΚ) αριθ. 110/2008 του Ευρωπαϊκού Κοινοβουλίου και του Συμβουλίου
         «Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol»
         (2018/C 435/05)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 110/2008 του Ευρωπαϊκού Κοινοβουλίου και του Συμβουλίου, της 15ης Ιανουαρίου 2008, σχετικά με τον ορισμό, την περιγραφή, την παρουσίαση, την επισήμανση και την προστασία των γεωγραφικών ενδείξεων των αλκοολούχων ποτών και την κατάργηση του κανονισμού (ΕΟΚ) αριθ. 1576/89 του Συμβουλίου (1), και ιδίως το άρθρο 17 παράγραφος 6,
         Εκτιμώντας τα ακόλουθα:
         
                     (1)
                  
                  
                     Η Δημοκρατία της Βουλγαρίας υπέβαλε αίτηση για καταχώριση της ονομασίας «Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol» στο παράρτημα III του κανονισμού (ΕΚ) αριθ. 110/2008 ως γεωγραφική ένδειξη σύμφωνα με το άρθρο 17 παράγραφος 1 του εν λόγω κανονισμού.
                  
               
                     (2)
                  
                  
                     Σύμφωνα με το άρθρο 17 παράγραφοι 5 και 6 του κανονισμού (ΕΚ) αριθ. 110/2008, η Επιτροπή εξέτασε την αίτηση και κατέληξε στο συμπέρασμα ότι πληρούνται οι όροι που προβλέπονται στον εν λόγω κανονισμό.
                  
               
                     (3)
                  
                  
                     Για να καταστεί εφικτή η υποβολή ενστάσεων σύμφωνα με το άρθρο 17 παράγραφος 7 του κανονισμού (ΕΚ) αριθ. 110/2008, θα πρέπει να δημοσιευθούν στην Επίσημη Εφημερίδα της Ευρωπαϊκής Ένωσης οι κύριες προδιαγραφές του τεχνικού φακέλου ο οποίος αναφέρεται στο άρθρο 17 παράγραφος 4 του κανονισμού (ΕΚ) αριθ. 110/2008 και αφορά την ονομασία «Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol»,
                  
               ΑΠΟΦΑΣΙΖΕΙ:
         
            Άρθρο μόνο
            Οι κύριες προδιαγραφές του τεχνικού φακέλου ο οποίος αναφέρεται στο άρθρο 17 παράγραφος 4 του κανονισμού (ΕΚ) αριθ. 110/2008 και αφορά την ονομασία «Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol» παρατίθενται στο παράρτημα της παρούσας απόφασης.
            Σύμφωνα με το άρθρο 17 παράγραφος 7 του κανονισμού (ΕΚ) αριθ. 110/2008, η δημοσίευση της παρούσας απόφασης παρέχει το δικαίωμα ένστασης κατά της καταχώρισης της ονομασίας που αναφέρεται στο πρώτο εδάφιο του παρόντος άρθρου, εντός έξι μηνών από την ημερομηνία της δημοσίευσής της στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 21 Νοεμβρίου 2018.
            
               
                  Για την Επιτροπή
               
               Phil HOGAN
               
                  Μέλος της Επιτροπής
               
            
         
         
            (1)  ΕΕ L 39 της 13.2.2008, σ. 16.
      
      
         
            ΠΑΡΑΡΤΗΜΑ
            ΒΑΣΙΚΕΣ ΠΡΟΔΙΑΓΡΑΦΕΣ ΤΟΥ ΤΕΧΝΙΚΟΥ ΦΑΚΕΛΟΥ
            
               Αριθμός φακέλου: PGI-BG-01867 – 7.1.2014
            
            1.   Γεωγραφική ένδειξη που πρόκειται να καταχωριστεί:
            
            
               «Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol»
            
            2.   Κατηγορία αλκοολούχου ποτού:
            
            Винена дестилатна спиртна напитка/Απόσταγμα οίνου
            3.   Περιγραφή αλκοολούχου ποτού:
            
            3.1.   Φυσικά, χημικά και/ή οργανοληπτικά χαρακτηριστικά
            
            Το «Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol» είναι απόσταγμα οίνου με λαμπερό, διαυγές, ωχροκίτρινο χρώμα, ευχάριστο και εξέχον φρουτώδες άρωμα και γεύση ήπια και αρμονική, με έντονη επίγευση σταφυλιού. Περιορισμένες παρτίδες του ποτού αυτού ωριμάζουν επί τουλάχιστον έξι μήνες σε δρύινα βαρέλια χωρητικότητας έως και 1 000 λίτρων. Η επαφή με το ξύλο δρυός προσδίδει ένταση στο χρώμα και γλυκύτητα, αναδεικνύει την ήπια γεύση του ποτού και εμπλουτίζει το άρωμα με μια διακριτή δρύινη νότα, παρέχοντας επίσης λεπτή επίγευση βανίλιας.
            Ο ελάχιστος αλκοολικός τίτλος του ποτού είναι 40 % vol.
            3.2.   Ειδικά χαρακτηριστικά (σε σύγκριση με τα αλκοολούχα ποτά της ίδιας κατηγορίας)
            
            Το «Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol» είναι απόσταγμα οίνου με ελάχιστο αλκοολικό τίτλο 40 % vol., με περιεκτικότητα σε πτητικές ενώσεις 132-174 g/hl a.a., συμπεριλαμβανομένων 6-24 g/hl a.a. σε εστέρες και 2-8 g/hl a.a. σε αλδεΰδες, και περιεκτικότητα σε μεθανόλη 0,07-0,140 g/l. Οι τιμές των φυσικοχημικών χαρακτηριστικών του υπερβαίνουν τις ελάχιστες τιμές που καθορίζονται στους κανόνες για την κατηγορία των αποσταγμάτων οίνου.
            Το «Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol» είναι απόσταγμα οίνου που παράγεται από ποικιλίες λευκών και ερυθρών σταφυλιών. Τα σταφύλια συγκομίζονται για επεξεργασία σε μονοποικιλιακές παρτίδες. Για την παραγωγή λευκού οίνου καλής ποιότητας προς απόσταξη, τα σταφύλια συλλέγονται όταν είναι ώριμα από τεχνική άποψη, αλλά πριν καταστούν υπερώριμα, όταν έχουν περιεκτικότητα σε σάκχαρα 16-19 % και η περιεκτικότητα σε οξέα είναι υψηλότερη, ήτοι τουλάχιστον 500 g/hl, εκφραζόμενη σε τρυγικό οξύ. Στην πράξη έχει αποδειχθεί ότι οι μεστοί λευκοί οίνοι με υψηλότερη περιεκτικότητα σε οξέα δίνουν απαλά αποστάγματα με έντονο φρουτώδες άρωμα. Τα λευκά σταφύλια καλλιεργούνται σε αμμώδη και πετρώδη εδάφη και αποκτούν άρτια αναπτυγμένο φρουτώδες άρωμα, το οποίο, χάρη στην κατάλληλη επεξεργασία, εμποτίζεται στον οίνο και τα αποστάγματα.
            Οι ποικιλίες ερυθρών σταφυλιών συγκομίζονται όταν αποκτήσουν περιεκτικότητα σε σάκχαρα ίση ή άνω του 18-20 % και ελάχιστη περιεκτικότητα σε οξέα 600 g/hl, εκφραζόμενη σε τρυγικό οξύ. Οι εν λόγω ποικιλίες έχουν ελαφρώς φυτικά πρωτογενή αρώματα και δίνουν οίνους με πιο έντονη γεύση. Κατά την απόσταξή τους, παράγουν αποστάγματα με έντονη, αρμονική γεύση και έντονη επίγευση σταφυλιού που χαρακτηρίζει το απόσταγμα οίνου «Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol».
            Τα αποστάγματα με σαφή δυνατότητα παλαίωσης ωριμάζουν σε δρύινα βαρέλια που κατασκευάζονται από το ξύλο της τοπικής δρυός Strandzha (Quercus hartwissiana Stev.). Η επαφή με το ξύλο εμπλουτίζει το χρώμα και συμβάλλει στην ανάπτυξη εκλεπτυσμένης γεύσης και λεπτού αρώματος στο παλαιωμένο ποτό.
            4.   Γεωγραφική ένδειξη που πρόκειται να καταχωριστεί (Σχετική γεωγραφική περιοχή)
            
            Η γεωγραφική περιοχή στην οποία παράγεται το απόσταγμα οίνου «Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol» καλύπτει την επαρχία Yambol και τμήμα της γειτονικής επαρχίας Burgas, και περιλαμβάνει τις ακόλουθες κοινότητες (zemlishta):
            
                        —
                     
                     
                        δήμος Yambol — μια κοινότητα: πόλη του Yambol·
                     
                  
                        —
                     
                     
                        δήμος Straldzha — επτά κοινότητες: Straldzha και χωριά Zimnitsa, Irechekovo, Kamenets, Lozenets, Nedyalsko και Parvenets·
                     
                  
                        —
                     
                     
                        δήμος Tundzha — δώδεκα κοινότητες: χωριά Bezmer, Botevo, General Inzovo, General Toshevo, Kalchevo, Kozarevo, Meden Kladenets, Pobeda, Roza, Tenevo, Hadzhi Dimitrovo και Chargan·
                     
                  
                        —
                     
                     
                        δήμος Bolyarovo — δύο κοινότητες: πόλη του Bolyarovo και χωριό Stefan Karadzhovo·
                     
                  
                        —
                     
                     
                        δήμος Elhovo — πέντε κοινότητες: πόλη του Elhovo και χωριά Granitovo, Malomirovo, Melnitsa και Malak Manastir·
                     
                  
                        —
                     
                     
                        δήμος Kameno — μια κοινότητα: χωριό Troyanovo·
                     
                  
                        —
                     
                     
                        δήμος Aytos — μια κοινότητα: χωριό Topolnitsa·
                     
                  
                        —
                     
                     
                        δήμος Sredets — μια κοινότητα: χωριό Zornitsa·
                     
                  
                        —
                     
                     
                        δήμος Topolovgrad — μια κοινότητα: χωριό Oreshnik.
                     
                  5.   Μέθοδος παρασκευής του αλκοολούχου ποτού
            
            Το απόσταγμα οίνου «Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol» παράγεται στην ως άνω γεωγραφική περιοχή από τις ακόλουθες οινοποιήσιμες ποικιλίες:
            
                        —
                     
                     
                        λευκές: Rikat, Bolgar, Cherven Misket, Dimyat, Chardonnay, Ugni Blanc, Prosecco, Sauvignon Blanc και Viognier·
                     
                  
                        —
                     
                     
                        ερυθρές: Merlot, Cabernet Sauvignon, Pamid, Syrah και Cabernet Franc.
                     
                  Κατά την παραλαβή τους, τα σταφύλια ταξινομούνται ανά βάρος, εμφάνιση, ποικιλία και περιεκτικότητα σε σάκχαρα. Χρησιμοποιούνται μόνο σταφύλια υψηλής ποιότητας. Τα σταφύλια συγκομίζονται με το χέρι και τοποθετούνται σε πλαστικούς κάδους ή κιβώτια. Δεν επιτρέπεται η χρήση περιεκτών με χωρητικότητα άνω των 15 λίτρων για τη συγκομιδή τους. Τα σταφύλια μεταφέρονται για επεξεργασία χωρίς συσκευασία σε μονωμένα μεταλλικά δοχεία κατάλληλου σχεδιασμού και χωρητικότητας. Στην πλειονότητα των περιπτώσεων, συλλέγονται αναλογικά δείγματα από κάθε όχημα με το χέρι, προκειμένου να ελεγχθεί η εξωτερική τους εμφάνιση, η γενική τους κατάσταση και η ποικιλιακή τους καθαρότητα, ενώ η περιεκτικότητα σε σάκχαρα μετράται με τη χρήση αραιομέτρου. Η επεξεργασία πραγματοποιείται εντός 12-24 ωρών από τη συγκομιδή. Κατ’ αρχάς, τα σταφύλια συνθλίβονται με σκοπό την απομάκρυνση των βοστρύχων και στη συνέχεια συμπιέζονται. Ο λαμβανόμενος πολτός μεταφέρεται σε ειδικές δεξαμενές ζύμωσης, όπου διαβρέχεται, εάν απαιτείται, προκειμένου να εμπλουτιστεί με αρωματικές ουσίες που εκχυλίζονται από τα στέμφυλα. Ο μούστος ελεύθερης ροής αποστραγγίζεται και στη συνέχεια ο πολτός συμπιέζεται. Δεν επιτρέπεται η υπερπίεση. Παράλληλα, τηρείται αυστηρά η απαίτηση βάσει της οποίας από 100 kg σταφυλιών πρέπει να παράγονται κατά μέγιστο 75 λίτρα οίνου προς χρήση στην παραγωγή «Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol». Το επόμενο βήμα είναι η αλκοολική ζύμωση. Χρησιμοποιούνται καθαρές καλλιέργειες ζυμομυκήτων οίνου. Η διαδικασία είναι ελεγχόμενη και τουλάχιστον δύο φορές ανά 24ωρο λαμβάνονται δείγματα από κάθε δεξαμενή ζύμωσης, μετράται η περιεκτικότητα σε σάκχαρα και η θερμοκρασία, ενώ επίσης παρακολουθούνται τυχόν αλλαγές στις οργανοληπτικές ιδιότητες. Η δευτερεύουσα αλκοολική ζύμωση πραγματοποιείται σε δεξαμενές από οπλισμένο χάλυβα διαφόρων χωρητικοτήτων. Οι οίνοι μεταγγίζονται με προσοχή. Η απόσταξη πραγματοποιείται όσο το δυνατόν πιο σύντομα μετά τον διαχωρισμό των ιζημάτων (οινολάσπης). Οι αποστακτήρες που χρησιμοποιούνται για την παραγωγή του αποστάγματος οίνου «Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol» είναι στήλες συνεχούς απόσταξης τύπου K5 και DK-1. Τα εν λόγω συστήματα απόσταξης έχουν επινοηθεί στη Βουλγαρία. Τα κύρια χαρακτηριστικά τους είναι τα εξής:
            Κάθε αποστακτήρας αποτελείται από μια στήλη (κλασματικής) απόσταξης, έναν αποφλεγματωτήρα, έναν συμπυκνωτήρα, έναν ψύκτη, μια κάψα, έναν οριζόντιο θερμαντήρα οίνου, καθώς και έναν ρυθμιστή στάθμης. Μετά την ενεργοποίηση του συστήματος, η στήλη απόσταξης, ο αποφλεγματωτήρας και ο θερμαντήρας οίνου θερμαίνονται με την εισαγωγή ατμού. Όταν το αποσταγμένο νερό αρχίζει να ρέει από τον ψύκτη, ο οίνος εισάγεται προς απόσταξη. Καθώς κινούνται από κάτω προς τα πάνω, οι υδρατμοί έρχονται σε επαφή κατ’ αντιρροή με τον οίνο και εμπλουτίζονται με αιθυλική αλκοόλη και πτητικές ουσίες. Οι υδρατμοί και οι ατμοί της αλκοόλης από το άνω μέρος της στήλης απόσταξης οδηγούνται στους αποφλεγματωτήρες και τον συμπυκνωτήρα, όπου η περιεκτικότητά τους σε αλκοόλη αυξάνεται σε 62-65 % vol. Το απόσταγμα οίνου που προκύπτει μετά την ψύξη ρέει προς τα έξω μέσω της κάψας, στην οποία ελέγχονται συνεχώς η περιεκτικότητα σε αλκοόλη και η θερμοκρασία με τη χρήση αλκοολόμετρου.
            Τα αποστάγματα που προκύπτουν από τη διαδικασία κατηγοριοποιούνται. Στη συνέχεια αποθηκεύονται, χωρίς να έρθουν σε επαφή με το ξύλο, σε δοχεία από ανοξείδωτο χάλυβα κατάλληλου σχεδιασμού και χωρητικότητας ή σε δεξαμενές από οπλισμένο σκυρόδεμα. Τα οργανοληπτικά τους χαρακτηριστικά καθορίζονται από τα σταφύλια από τα οποία προέρχονται και τη μέθοδο επεξεργασίας τους. Οι ποικιλίες λευκών σταφυλιών παράγουν λεπτά αποστάγματα με λαμπερή διαύγεια και έντονο φρουτώδες άρωμα. Οι ποικιλίες ερυθρών σταφυλιών δίνουν αποστάγματα με λαμπερή διαύγεια, πιο έντονη γεύση, ήπιο χαρακτήρα και παρατεταμένη επίγευση σταφυλιού. Κατά την παραγωγή μη παλαιωμένου «Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol», η τεχνική διεργασία που επιδρά καθοριστικά στις ιδιότητες του τελικού προϊόντος είναι η ανάμειξη (coupage) των αποσταγμάτων. Οι έμπειροι επαγγελματίες χρησιμοποιούν επισταμένως δοκιμασμένες ορθές πρακτικές παραγωγής και αναμειγνύουν τα αποστάγματα στις κατάλληλες αναλογίες, προσθέτοντας απιονισμένο πόσιμο νερό για τη διόρθωση της περιεκτικότητας αλκοόλης σε 40 % vol.
            Τα περισσότερα αποστάγματα αποθηκεύονται χωρίς να έρθουν σε επαφή με το ξύλο δρυός. Το χρώμα του μη παλαιωμένου ποτού διορθώνεται με την προσθήκη καραμελοχρώματος.
            Το παραγόμενο προϊόν χαρακτηρίζεται από σταθερά υψηλή ποιότητα, με οργανοληπτικά χαρακτηριστικά που παραμένουν σταθερά ανά τα έτη (και τις συγκομιδές), δηλαδή το απόσταγμα οίνου «Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol» με αχυροκίτρινο χρώμα, έντονο φρουτώδες άρωμα, ήπια και αρμονική γεύση και εξαιρετικά ευχάριστη επίγευση σταφυλιού.
            Τα βέλτιστης ποιότητας αποστάγματα που διαθέτουν τις απαραίτητες ιδιότητες υποβάλλονται σε ωρίμαση επί τουλάχιστον έξι μήνες σε δρύινα βαρέλια χωρητικότητας έως και 1 000 λίτρων και δούγες πάχους 3-4 cm. Τα βαρέλια κατασκευάζονται από ξύλο δρυός Strandzha, ενός δέντρου που είναι χαρακτηριστικό της περιοχής.
            Η ανάμειξη, αραίωση και εμφιάλωση του αποστάγματος οίνου «Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol» δεν περιορίζονται στην οριοθετημένη γεωγραφική περιοχή στην οποία παράγεται το προϊόν.
            6.   Δεσμός με το γεωγραφικό περιβάλλον ή τη γεωγραφική προέλευση
            
            6.1.   Λεπτομέρειες για τη γεωγραφική περιοχή ή την προέλευση που έχουν σημασία ως προς τον δεσμό
            
            Στις αρχές του 20ού αιώνα, η αμπελοκαλλιέργεια και η παραγωγή οίνων και αποσταγμάτων οίνου εξελίχθηκαν από παραδοσιακή τέχνη σε σημαντικό βιομηχανικό κλάδο του νεοσύστατου βουλγαρικού κράτους. Το απόσταγμα οίνου «Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol» άρχισε να παράγεται σε διάφορα μικρά αποστακτήρια της περιοχής κατά τη διάρκεια της δεκαετίας του 1930.
            Η βιομηχανική παραγωγή και εμπορία του αποστάγματος οίνου «Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol» θεωρείται ότι ξεκίνησε πραγματικά να αναπτύσσεται το 1974, στα κελάρια του Yambol. Οι συνεταιρισμοί της γύρω περιοχής διέθεταν επαρκείς αμπελουργικές εκτάσεις ώστε να εξασφαλίζουν τις απαραίτητες πρώτες ύλες που απαιτούνταν για την παραγωγή όχι μόνο οίνων αλλά και του αποστάγματος οίνου «Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol».
            Οι αλλαγές που επέφερε η μετάβαση στο δημοκρατικό καθεστώς στη Βουλγαρία (το 1989) ακολουθήθηκαν από την πλήρη επιστροφή των γεωργικών γαιών στους γεωργούς. Η γεωγραφική περιοχή στην οποία παράγεται το απόσταγμα οίνου «Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol» διαθέτει εδαφικές και κλιματολογικές συνθήκες που ευνοούν την αμπελοκαλλιέργεια. Οι παλαιοί αμπελώνες αποκαταστάθηκαν και, παράλληλα, δημιουργήθηκαν νέοι. Η ποικιλιακή ποικιλομορφία των αμπελιών βελτιώθηκε. Επίσης φυτεύτηκαν νέες για την περιοχή ποικιλίες, όπως Prosecco, Viognier, Syrah και Cabernet franc. Οι επιμέρους ποικιλίες παρουσιάζουν και διαφορετικά χαρακτηριστικά. Η κατάλληλη επεξεργασία αποδίδει λευκούς και ερυθρούς οίνους για απόσταξη, καθένας εκ των οποίων διαθέτει διαφορετικές ιδιότητες και συμβάλλει στην απόδοση των ιδιαιτέρων χαρακτηριστικών της οινοποιήσιμης ποικιλίας όσον αφορά το άρωμα και τη γεύση. Ο ανθρώπινος παράγοντας διαδραματίζει αποφασιστικό ρόλο στην εφαρμογή της εδραιωθείσας τεχνολογίας που χρησιμοποιείται για την παραγωγή του εν λόγω ποτού. Οι έμπειροι επαγγελματίες χρησιμοποιούν στήλες συνεχούς απόσταξης τύπου K5 και DK-1 για την απόσταξη του ποτού, μέχρι αυτό να αποκτήσει αλκοολικό τίτλο ύψους 62-65 % vol. Η εν λόγω μέθοδος απόσταξης μεγιστοποιεί τη λήψη και τη συγκράτηση των πτητικών ουσιών από τους οίνους στα αποστάγματα, οι οποίες τους προσδίδουν το φρουτώδες άρωμα και τα γευστικά συστατικά τους. Με την ανάμειξη των κατάλληλων αποσταγμάτων στις σωστές αναλογίες λαμβάνεται το τελικό προϊόν, το οποίο διακρίνεται από σταθερή και ομοιόμορφα υψηλή ποιότητα και σταθερές οργανοληπτικές ιδιότητες.
            Το απόσταγμα οίνου «Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol» έχει αποτελέσει αντικείμενο διαφημιστικών εκστρατειών, παρουσιάσεων και συναντήσεων γευσιγνωσίας που διοργανώνονται από μεγάλες αλυσίδες λιανικής πώλησης. Έχει παρουσιαστεί σε διεθνείς εμπορικές εκθέσεις και διαγωνισμούς και έχει αποσπάσει πολυάριθμα βραβεία και διακρίσεις. Το απόσταγμα οίνου «Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol» έχει λάβει κατά καιρούς διάφορα βραβεία, και συγκεκριμένα χρυσά μετάλλια και πιστοποιητικά διάκρισης στη διεθνή έκθεση Vinaria στο Plovdiv.
            6.2.   Ειδικά χαρακτηριστικά του αλκοολούχου ποτού που μπορούν να αποδοθούν στη γεωγραφική περιοχή
            
            Οι αμπελώνες από τους οποίους προέρχονται οι πρώτες ύλες για την παραγωγή του αποστάγματος οίνου «Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol» βρίσκονται στο νοτιοανατολικό τμήμα της νότιας αμπελουργικής περιοχής «Trakiyska Nizina» (Θρακική Πεδιάδα) (δήμοι Bolyarovo, Elhovo, Straldzha, Tundzha, Yambol και Topolovgrad), καθώς και στο δυτικό τμήμα της ανατολικής αμπελουργικής περιοχής «Chernomorski» (Μαύρη Θάλασσα) (δήμοι Aytos, Kameno και Sredets). Η γεωγραφική περιοχή καλύπτει την υποπεριοχή Tundzha-Straldzha και εκτείνεται έως και τις βόρειες κλιτύες των ορεινών όγκων Strandzha και Sakar.
            Η γεωγραφική περιοχή στην οποία παράγεται το απόσταγμα οίνου «Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol» διαθέτει εδαφικές και κλιματολογικές συνθήκες που ευνοούν την αμπελοκαλλιέργεια. Το έδαφος χαρακτηρίζεται από πεδιάδες και λόφους, με μέσο υψόμετρο 190 m. Χάρη στη γεωγραφική του θέση, δέχεται ποικίλες κλιματικές επιρροές, με κυρίαρχο το μεταβατικό ηπειρωτικό κλίμα που χαρακτηρίζει τη Βόρεια Θρακική Πεδιάδα. Λιγότερο έντονη είναι η επιρροή της Μαύρης Θάλασσας και της Μεσογείου. Οι καταγεγραμμένες θερμοκρασίες καθιστούν την περιοχή μια από τις θερμότερες της Βουλγαρίας. Η μέση θερμοκρασία τον Ιανουάριο, τον ψυχρότερο μήνα του έτους, κυμαίνεται μεταξύ 0 °С και 1,5 °С. Η μέση θερμοκρασία που σημειώνεται τον Ιανουάριο είναι 0,2 °С στο Yambol και 1,2 °С στο Elhovo, γεγονός που μαρτυρά τη διαφορά μεταξύ των μεταβατικών ηπειρωτικών κλιματικών ζωνών και των μεταβατικών μεσογειακών κλιματικών ζωνών κατά τη διάρκεια του ψυχρότερου μήνα. Η περιοχή βρίσκεται στο σύνολό της στα νότια της ισόθερμης καμπύλης των 0 °С, γεγονός που διασφαλίζει μακρές περιόδους χωρίς παγετό και κανονικές συνθήκες βλάστησης για τα φυτά. Η περιοχή παρουσιάζει 180-210 ημέρες χωρίς παγετό ανά έτος. Κατά μέσο όρο, οι θερμοκρασίες παραμένουν άνω των 10 °С περίπου από τις 10 Απριλίου, γεγονός που ωφελεί την ανάπτυξη των καλλιεργειών. Κατά μέσο όρο η περιοχή απολαμβάνει 2 200 έως 2 250 ώρες ηλιοφάνειας, ενώ το σύνολο των θερμοκρασιών κατά τη διάρκεια της καλλιεργητικής περιόδου ανέρχεται περίπου στους 3 500-3 800 °С. Τα καλοκαίρια είναι γενικώς θερμά και παρουσιάζουν χαρακτηριστικά ηπειρωτικού κλίματος. Η μέση θερμοκρασία τον Ιούλιο στην περιοχή είναι 23 °С. Η απόλυτη μέγιστη θερμοκρασία είναι 44,4 °С, ενώ η μέση μέγιστη θερμοκρασία είναι 38-40 °С.
            Το φθινόπωρο έχει μεγάλη διάρκεια και είναι συχνά θερμό, με μέσες θερμοκρασίες που παραμένουν πάνω από τους 10 °С έως την περίοδο μεταξύ της 25ης Οκτωβρίου και της 4ης Νοεμβρίου. Κατά μέσο όρο, οι πρώτοι φθινοπωρινοί παγετοί εμφανίζονται μεταξύ 23ης και 29ης Οκτωβρίου, με νωρίτερη ημερομηνία την 30ή Σεπτεμβρίου. Οι εν λόγω αγροκλιματολογικές συνθήκες ευνοούν την καλλιέργεια μόνιμων καλλιεργειών και ιδίως αμπέλων. Τα επίπεδα σχετικής υγρασίας παρουσιάζουν διακυμάνσεις καθ’ όλη τη διάρκεια του έτους. Το χαμηλότερο επίπεδο (60-64 %) σημειώνεται τον Ιούλιο και τον Αύγουστο και το υψηλότερο (80-92 %) τον Δεκέμβριο, τον Ιανουάριο και τον Φεβρουάριο. Οι βροχοπτώσεις κατανέμονται ανομοιόμορφα κατά τη διάρκεια του έτους. Το μέσο ετήσιο ύψος των βροχοπτώσεων κυμαίνεται μεταξύ 530 και 700 mm.
            Τα εδάφη είναι ελαφρώς έως ήπια αποπλυμένα τύπου τσερνοζέμ (μαυρόχωμα) και vertisols. Κατά μήκος του ποταμού Tundzha και των παραποτάμων του υπάρχουν προσχωσιγενή λειμωνικά εδάφη, ενώ στο νοτιοανατολικό και το βορειοδυτικό τμήμα του Elhovo κυριαρχούν τα αποπλυμένα μαυροχώματα (τα πιο αργιλώδη και πλούσια σε εδαφικά κολλοειδή στη Βουλγαρία με σημαντικό ορίζοντα εδάφους με μαύρο χούμο όταν είναι βρεγμένα), καθώς και τα αποπλυμένα καστανόχρωμα (στο χρώμα της κανέλας) δασικά εδάφη που είναι γενικά φτωχότερα σε χούμο. Στο νότιο τμήμα του, απαντώνται καστανόχρωμα (στο χρώμα της κανέλας) δασικά εδάφη με όξινα υποστρώματα και πετρολιθικά εδάφη, αποπλυμένα καστανόχρωμα (στο χρώμα της κανέλας) δασικά εδάφη και ψευδοποτζολικά εδάφη.
            Ο συνδυασμός των μορφολογικών, εδαφικών και κλιματολογικών παραγόντων δημιουργεί τις συνθήκες για την παραγωγή σταφυλιών καλής ποιότητας. Αποφασιστικό ρόλο διαδραματίζει επίσης ο ανθρώπινος παράγοντας. Οι έμπειροι επαγγελματίες μετατρέπουν τα σταφύλια σε οίνο υψηλής ποιότητας. Η εν λόγω διαδικασία συνδυάζει παραδόσεις αιώνων και σύγχρονες πρωτοποριακές τεχνολογίες. Για την απόσταξη των οίνων χρησιμοποιούνται στήλες συνεχούς απόσταξης τύπου K5 και DK-1 βουλγαρικού σχεδιασμού. Ένα ιδιαίτερο γνώρισμα του αποστάγματος οίνου «Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol» είναι ότι η απόσταξη συνεχίζεται μέχρι να ληφθεί απόσταγμα οίνου με αλκοολικό τίτλο έως και 62-65 % vol. Η πολυετής εμπειρία απέδειξε ότι πρόκειται για τον αλκοολικό τίτλο του αποστάγματος στον οποίο σημειώνεται η μεγαλύτερη δυνατή λήψη των αρωματικών ουσιών από τους οίνους, ενώ επίσης αποκτάται πλούσια και ισορροπημένη γεύση.
            Τα αποστάγματα που λαμβάνονται από ποικιλίες λευκών και ερυθρών σταφυλιών που έχουν ωριμάσει στη συγκεκριμένη γεωγραφική περιοχή του ποτού έχουν αμοιβαίως εξισορροπητικές οργανοληπτικές ιδιότητες. Τα αποστάγματα που προέρχονται από ποικιλίες λευκών σταφυλιών διαθέτουν έντονο φρουτώδες άρωμα, ενώ αυτά που προέρχονται από ποικιλίες ερυθρών σταφυλιών εμφανίζουν χαρακτηριστική γεύση σταφυλιού. Από την ανάμειξη των αποσταγμάτων παράγεται ένα προϊόν υψηλής ποιότητας με σταθερά οργανοληπτικά χαρακτηριστικά: ωχροκίτρινο χρώμα, εξέχον φρουτώδες άρωμα και γεύση ήπια και αρμονική, με έντονη επίγευση σταφυλιού.
            Τα αποστάγματα με τα καλύτερα χαρακτηριστικά και με δυνατότητα παλαίωσης ωριμάζουν επί τουλάχιστον έξι μήνες σε δρύινα βαρέλια που κατασκευάζονται από το ξύλο της δρυός Strandzha (Quercus hartwissiana Stev.). Η δρυς Strandzha (Quercus hartwissiana Stev.) είναι ένα φυλλοβόλο δέντρο που φθάνει σε ύψος έως και τα 25 μέτρα. Πρόκειται για υπολειμματικό είδος που επιβίωσε από την τελευταία εποχή των παγετώνων πριν από 1,5 εκατομμύρια έτη. Στην Ευρώπη, απαντάται αποκλειστικά στον ορεινό όγκο του Strandzha. Συχνά βρίσκεται (σε συστάδες ή μεμονωμένα) σε κλιτύες με βόρειο προσανατολισμό και χαμηλού υψόμετρου υγρές περιοχές, συχνά κατά μήκος ποταμών και ρευμάτων. Είναι προστατευόμενο είδος που περιλαμβάνεται στον βουλγαρικό νόμο περί βιοποικιλότητας. Γενιές βαρελοποιών διατήρησαν την παράδοση χρήσης της μοναδικής αυτής πρώτης ύλης. Το ξύλο του εν λόγω δέντρου, που λέγεται ότι διαθέτει «τις ρίζες του σε πέτρα», παρουσιάζει πορώδη υφή, καίτοι οι πόροι είναι υπερβολικά μικροί. Η παρατεταμένη επαφή του με τα αποστάγματα οδηγεί στην εξάτμιση του αλκοόλ, καθώς και στην εκχύλιση πολύτιμων συστατικών από το ξύλο.
            Περιορισμένες παρτίδες του ποτού διατίθενται στην αγορά μετά από τουλάχιστον εξάμηνη επαφή με τα δρύινα βαρέλια. Τα κύρια χαρακτηριστικά του παλαιωμένου αποστάγματος οίνου «Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol» είναι: βαθύ κίτρινο χρώμα, εξέχον φρουτώδες άρωμα με διακριτές δρύινες νότες καθώς και λεπτή νότα βανίλιας στο τελείωμα, αρμονική γεύση που είναι εμφανώς ήπια και γλυκιά, καθώς και παρατεταμένη και ελαφριά επίγευση.
            7.   Διατάξεις της Ευρωπαϊκής Ένωσης ή εθνικές/περιφερειακές διατάξεις
            
            Στην εθνική νομοθεσία δεν προβλέπονται συμπληρωματικές ειδικές διατάξεις όσον αφορά το απόσταγμα οίνου «Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol». Η παραγωγή και η εμπορία του αποστάγματος οίνου «Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol» υπόκεινται στις γενικές απαιτήσεις που ισχύουν για την κατηγορία «Αποστάγματα οίνου» του Νόμου περί οίνου και αλκοολούχων ποτών (ZVSN), ο οποίος δημοσιεύθηκε στην Επίσημη Εφημερίδα αριθ. 45/2012 και ισχύει από την 16η Σεπτεμβρίου 2012.
            Το απόσταγμα οίνου που συνίσταται σε ρακή (rakia) σταφυλιού με τη γεωγραφική ένδειξη «Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol» εγκρίθηκε με το διάταγμα αριθ. T-RD-27-20 του υπουργού Οικονομίας και Ενέργειας της 27ης Νοεμβρίου 2013, το οποίο δημοσιεύθηκε στον δικτυακό τόπο του υπουργείου Οικονομικών: http://www.mi.government.bg/bg/library/zapowed-za-utvarjdavane-na-vinena-destilatna-spirtna-napitka-grozdova-rakiya-s-geografsko-ukazanie-ya-65-c28-m361-1.htm
            Το απόσταγμα οίνου με τη γεωγραφική ένδειξη «Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol» υπόκειται σε οργανοληπτική αξιολόγηση από την περιφερειακή επιτροπή γευσιγνωσίας η οποία λειτουργεί υπό την αιγίδα του Περιφερειακού Επιμελητηρίου Αμπέλου και Οίνου της Yugoiztochna Trakiyska (Νοτιοανατολική Θράκη), με καταστατική και κύρια διοικητική έδρα στο Sliven.
            8.   Αιτών
            
            
                        —
                     
                     
                        κράτος μέλος, τρίτη χώρα ή νομικό/φυσικό πρόσωπο
                        Република България, Министерство на икономиката/Βουλγαρία, υπουργείο Οικονομίας
                     
                  
                        —
                     
                     
                        Πλήρης διεύθυνση (οδός, αριθμός, ταχυδρομικός κωδικός και πόλη/κοινότητα, χώρα)
                        София 1052, ул. “Славянска” № 8, Република България/ul. Slavyanska 8, 1052 Sofia, Bulgaria
                     
                  
                        —
                     
                     
                        Νομικό καθεστώς (μόνο στην περίπτωση νομικών προσώπων)
                     
                  9.   Συμπληρωματικά στοιχεία προς τη γεωγραφική ένδειξη
            
            10.   Ειδικοί κανόνες για την επισήμανση
            
            Δεν έχουν θεσπιστεί ειδικοί υποχρεωτικοί κανόνες επισήμανσης, πλην των οριζόντιων κανόνων, για το απόσταγμα οίνου «Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol».